
Madonas novada pašvaldības iekšējais normatīvais akts Nr. 20
Madonā, 2026. gada 27. augusta domes lēmums Nr. 475 (prot. Nr. 12, 17. p.)


Madonas novadpētniecības un mākslas muzeja
nolikums

Izdots saskaņā ar
Muzeju likuma 8. panta otro daļu
0. Vispārīgie noteikumi
1. Nolikums reglamentē Madonas novada pašvaldības (turpmāk – pašvaldība) iestādes “Madonas novadpētniecības un mākslas muzejs” (turpmāk – muzejs) darbību.
2. Muzejs ir pašvaldības domes (turpmāk – dome) izveidota pašvaldības iestāde.
3. Muzejs ir reģistrēts kā pastarpinātās pārvaldes iestāde Latvijas Republikas Uzņēmumu reģistra publisko personu un iestāžu sarakstā.
4. Muzeja adrese ir Skolas iela 12, Madona, Madonas novads, LV-4801.
5. Muzeja finanšu aprite un grāmatvedības uzskaite tiek organizēta centralizēti, ko nodrošina Madonas novada Centrālā administrācija (turpmāk – Centrālā administrācija). Muzejs rīkojas ar tam piešķirtajiem pašvaldības budžeta līdzekļiem.  
6. Muzejs sarakstē izmanto noteikta parauga muzeja veidlapu, ko apstiprina pašvaldības izpilddirektors.
7. Muzeja krājums ir Nacionālā muzeju krājuma sastāvdaļa, un rīcība ar to, tostarp priekšmetu izņemšana no muzeja krājuma vai atsavināšana, pieļaujama tikai Muzeju likumā un citos normatīvajos aktos noteiktajā kārtībā. 
II. Muzeja funkcijas, uzdevumi un kompetence
8. Muzeja funkcijas ir pašvaldības teritorijā esošā kultūras mantojuma saglabāšana un pašvaldības iedzīvotāju izglītošana, kā arī Muzeju likumā noteikto funkciju īstenošana un pašvaldības kompetencē esošo uzdevumu izpilde kultūras mantojuma jomā.
9. Muzeja misija ir dokumentēt, komplektēt, saglabāt, pētīt un popularizēt Madonas novada materiālo un nemateriālo kultūras mantojumu, nodrošināt tā pieejamību sabiedrībai un sekmēt sabiedrības izglītošanu, stiprinot vietējo identitāti un izpratni par Madonas novada kultūras un vēstures mantojumu.
10. Lai īstenotu savas funkcijas, muzejs veic šādus uzdevumus:
10.1. komplektē un zinātniski apstrādā materiālus par pašvaldības administratīvās teritorijas (turpmāk – novads) vēsturi, kultūru, dabas mijiedarbību ar kultūru, organizē kompleksās materiālu vākšanas ekspedīcijas, iepērk kultūras vērtības, veic krājuma uzskaiti un nodrošina tā saglabāšanu un pieejamību;
10.2. veido informatīvo datu bāzi par muzeja krājumu Nacionālā muzeja krājuma kopkatalogam (turpmāk – NMKK);
10.3. veic muzeja krājuma un ar muzeja darbības profilu saistīto tēmu pētniecību;
10.4. veido ekspozīcijas, tematiskās, mākslas u.c. izstādes, nodrošina to pieejamību apmeklētājiem, veic izstāžu apmaiņu ar citiem muzejiem, iestādēm un organizācijām Latvijā un ārvalstīs;
10.5. organizē izglītojošus pasākumus, ekskursijas, lekcijas, muzejpedagoģiskās programmas un citas sabiedrības izglītošanas aktivitātes;
10.6. sagatavo un publicē pētnieciskos, informatīvos u. c. materiālus; 
10.7. sniedz konsultācijas, metodisko palīdzību citiem pašvaldības muzejiem un kultūras mantojuma institūcijām atbilstoši muzeja kompetencei un citām ieinteresētām personām;
10.8. pilda pašvaldības plānošanas dokumentos, normatīvajos aktos, nozares vadlīnijās noteiktos uzdevumus. 
11. Muzejs:
11.1. sadarbojas ar Madonas novada Centrālo administrāciju muzeja darbības plānošanā, nosakot muzeja ilgtermiņa un vidējā termiņa stratēģiskos mērķus un darba uzdevumus;
11.2. sadarbojas ar Centrālās administrācijas Attīstības nodaļu muzeja attīstības plānošanas, akreditācijas, projektu īstenošanas un muzeja darbības izvērtēšanas jautājumos, sniedzot nepieciešamo informāciju un priekšlikumus;
11.3. veic projektu izstrādi, piesaistot papildus finansējumu kultūras materiālā un nemateriālā mantojuma saglabāšanai, kultūras pieminekļu infrastruktūras attīstībai un pasākumu realizēšanai;
11.4. nodrošina muzeja krājuma komplektēšanu, uzskaiti, saglabāšanu, digitalizāciju un pieejamību normatīvajos aktos noteiktajā kārtībā;
11.5. veic iepirkumus muzeja krājuma papildināšanai;
11.6. var pieprasīt un saņemt darbam nepieciešamo informāciju, dokumentus no pašvaldības iestādēm, struktūrvienībām, kapitālsabiedrībām, kā arī citām valsts un pašvaldību institūcijām, juridiskām un fiziskām personām;
11.7. sniedz maksas pakalpojumus atbilstoši pašvaldības apstiprinātajam cenrādim;
11.8. piedalās projektu konkursos finanšu līdzekļu piesaistei;
11.9. sadarbojas ar muzejiem, valsts un pašvaldību institūcijām, nevalstiskajām organizācijām muzeju un kultūras mantojuma jomā Latvijā un ārvalstīs, iesaistās Latvijas un starptautiskās muzeju organizācijās un piedalās to darbībā; 
11.10. veic civiltiesiskus darījumus, lai sekmētu muzeja krājuma saglabāšanu un papildināšanu, izpēti, kā arī citus darījumus, kas nepieciešami muzeja darbības nodrošināšanai; 
11.11. veic izdevējdarbību;
11.12. veic ar muzeja darbību saistītu suvenīru un iespieddarbu tirdzniecību;
11.13. saņem papildus finanšu līdzekļus ziedojumu un dāvinājumu veidā, kā arī ienākumus par maksas pakalpojumiem un iespieddarbu un citu preču pārdošanu.
III. Muzeja organizatoriskā struktūra  un amatpersonu kompetence
12. Muzejam ir trīs nodaļas:
12.1. Krājuma nodaļa;
12.2. Kultūrvēstures nodaļa;
12.3. Kultūrizglītības un komunikācijas nodaļa. 
13. Muzejam ir divas struktūrvienības:
13.1. Rūdolfa Blaumaņa muzejs “Braki”;
13.2. Brāļu Jurjānu muzejs “Meņģeļi”.
14. Muzejā darbojas muzeja Krājuma komisija un Zinātniskā padome, kuru darbību nosaka muzeja direktora apstiprināti nolikumi.
15. Muzeja nodaļu un struktūrvienību darbības jomas, uzdevumus, kompetenci un darba organizāciju nosaka muzeja direktora apstiprināti nodaļu un struktūrvienību nolikumi.
16. Muzeja direktors: 
16.1. veic uzdevumus, pilda pienākumus un īsteno tiesības, kas tam noteikti Muzeju likumā;
16.2. organizē muzeja funkciju un uzdevumu izpildi un atbild par to;
16.3. vada muzeja administratīvo darbu, pārvalda muzeja finanšu, personāla un citus resursus, nodrošinot muzeja darbības nepārtrauktību, lietderību un tiesiskumu;
16.4. nodrošina muzejam piešķirto finanšu līdzekļu un mantas likumīgu, racionālu un lietderīgu izmantošanu;
16.5. nodrošina muzeja profesionālās darbības kvalitāti un muzeja akreditācijas prasību izpildi;
16.6. nodrošina muzeja attīstības plānošanas dokumentu izstrādi, īstenošanu un aktualizēšanu, nodrošinot to atbilstību pašvaldības attīstības plānošanas dokumentiem un pašvaldības muzeju jomas attīstības prioritātēm;
16.7. nodrošina muzeja gadskārtējā darbības plāna izstrādi;
16.8. nodrošina sadarbību ar Centrālās administrācijas Attīstības nodaļu muzeja darbības plānošanas, attīstības un muzeju jomas jautājumos;
16.9. veicina sadarbību ar kultūras, izglītības, zinātnes un citām institūcijām, kā arī nevalstiskajām organizācijām muzeja kompetences jautājumos;
16.10. atbilstoši pašvaldības noteiktajai kārtībai sagatavo un iesniedz Centrālajai administrācijai apstiprināšanai domei muzeja funkciju nodrošināšanai nepieciešamā budžeta projektu attiecīgajam saimnieciskajam gadam;
16.11. sagatavo un iesniedz Centrālajai administrācijai apstiprināšanai domei muzeja finansējuma pieprasījumus, kas nav paredzēti muzeja budžetā, pašvaldībā noteiktajā kārtībā un termiņā;
16.12. kontrolē muzeja budžeta izpildi; 
16.13. sagatavo un iesniedz Centrālajai administrācijai un pašvaldības izpilddirektoram atskaites un pārskatus par muzeja budžetu;
16.14. apkopo muzeja vajadzības, nodrošinot iepirkumus un to plānošanu muzeja vajadzībām atbilstoši Publisko iepirkumu likumā noteiktajam, sagatavo iepirkumu plānu, iepirkumu priekšizpēti, sagatavo tehniskās specifikācijas un ierosina iepirkumu pašvaldības iepirkumu komisijā;
16.15. atbilstoši apstiprinātajam budžetam un iepirkumu plānam slēdz zemsliekšņa iepirkumu līgumus (piegādes, pakalpojumu vai būvdarbu līgumus) muzeja darbības nodrošināšanai, ievērojot pašvaldības noteikumus par iepirkumu organizēšanas kārtību; 
16.16. sagatavo lēmumu projektu ierosinājumus, ieteikumus un citus rekomendējošus dokumentus muzeja kompetencē esošos jautājumos izskatīšanai domes komitejās;
16.17. paraksta muzeja vārdā finanšu un citus dokumentus;
16.18. pieņem darbā un atlaiž no darba muzeja darbiniekus;
16.19. muzeja vārdā paraksta darba līgumus ar muzeja darbiniekiem un citus ar muzeja darbinieku darba tiesiskajam attiecībām saistītos dokumentus, izdod rīkojumus personāla jautājumos;
16.20. nosaka muzeja darbinieku amata (darba) pienākumus, sagatavojot darbinieku amata (darba) aprakstus un tos aktualizējot;
16.21. dod saistošos norādījumus muzeja darbiniekiem;
16.22. organizē muzeja darbinieku profesionālo apmācību un kvalifikācijas paaugstināšanu;
16.23. nodrošina  muzeja darbību reglamentējošo dokumentu, tai skaitā muzeja nodaļu un struktūrvienību nolikumu, izstrādi un apstiprināšanu, savas kompetences ietvaros izdod muzeja iekšējos normatīvos aktus un rīkojumus, kā arī iniciē pašvaldības saistošo noteikumu muzeja darbības jomās izstrādi vai grozīšanu un piedalās to izstrādē un izskatīšanā;
16.24. izveido muzeja iekšējās kontroles sistēmu, kā arī nodrošina tās darbību un uzlabo to;
16.25. atbilstoši likuma “Par arhīviem” prasībām nodrošina muzeja dokumentu uzkrāšanu un saglabāšanu  līdz to nodošanai valsts arhīvā; 
16.26. bez īpaša pilnvarojuma pārstāv muzeju valsts un pašvaldību institūcijās un attiecībās ar privātpersonām, kā arī izdod muzeja pārstāvības pilnvaras;
16.27. ievēro Centrālās administrācijas Attīstības nodaļas metodiskos norādījumus kultūras nozares jautājumos;
16.28. sniedz Centrālās administrācijas Attīstības nodaļai informāciju un pārskatus par muzeja darbību tās kompetencē esošajos jautājumos;
16.29. pēc domes, domes priekšsēdētāja vai pašvaldības izpilddirektora  pieprasījuma sniedz informāciju par muzeja darbību pieprasītajā termiņā un kārtībā;
16.30. veic citus pienākumus, kas noteikti muzeja direktora darba līgumā, amata aprakstā, šajā nolikumā, domes lēmumos.
IV. Muzeja darbības tiesiskuma nodrošināšanas mehānisms un pārskati par funkciju pildīšanu un līdzekļu izmantošanu
17. Muzeja darbības tiesiskumu nodrošina muzeja direktors, organizējot muzeja darbību atbilstoši normatīvajiem aktiem un nodrošinot iekšējās kontroles sistēmas izveidošanu, darbību un pilnveidošanu.
18. Muzeja direktors pašvaldības noteiktajā kārtībā sagatavo un iesniedz domei ikgadējo pārskatu par muzeja darbību.
IV. Noslēguma jautājumi
19. Šis nolikums stājas spēkā 2026. gada 1.septembrī.
20. Ar šā nolikuma spēkā stāšanos spēku zaudē ar Madonas novada pašvaldības domes 2009. gada 29. oktobra lēmumu (prot. Nr. 13; 36. p.)  apstiprinātais Madonas novadpētniecības un mākslas muzeja nolikums.

